Kusdorpie staan saam om familie-erfstuk te vindTe danke aan die Mosselbaai-gemeenskap, is die eikehouttafel gevind. (Foto: verskaf) “In hierdie dorpie staan mense saam.” Só het Georgia Argyropoulos haar tuisdorp, Mosselbaai, beskryf nadat ’n kosbare familie-erfstuk onlangs met die hulp van die gemeenskap aan haar gesin terugbesorg is. Vir dekades het Georgia en haar familie om dieselfde eikehouttafel gesit en om dié tafel is verjaarsdagpartytjies gevier, kosbare oomblikke gedeel en onvergeetlike herinneringe gemaak. Toe dié tafel in Augustus vanjaar van haar balkon by haar huis in Mosselbaai voete gekry het, het dit vir haar gevoel soos ’n familielid wat sy skielik moes groet. “My ouers het die tafel gekry toe ek maar ’n kleuter was,” het Georgia (45) aan Maroela Media vertel. “Nes ek as kind herinneringe om die tafel gemaak het, was my kinders besig om herinneringe om die tafel te skep. Dit was deel van ons erfenis; ek was ongelooflik hartseer dat iemand dit van ons kom ontneem het.” Die tafel het op die gesin se balkon gestaan, en dit verbaas Georgia steeds dat iemand die tafel gesteel het, by die huis uitgedra het, teen ’n heuwel langs die huis afgeloop het daarmee en dit op ’n ander balkon gesit het. “Hulle het dit op ’n ander balkon gesit sodat hulle dit daarvandaan kon verkoop.” Die gesin het die saak by die polisie aangemeld, maar Georgia het besef dat sy en haar gesin self ook na die tafel sal moet soek. Dit is immers nie net ’n doodgewone tafel wat vervang kan word nie. “Ek het op ’n dag gewonder hoe die tafel net eenvoudig kan weg wees? Met al ons geskiedenis – hoe kan dit net weg wees?” Met hoop in haar hart en vertroue in die mense van Mosselbaai, het Georgia haar tot Facebook gewend. Sy het ’n beroep op mense gedoen om by tweedehandse winkels en Facebook se verkoopgroepe op die uitkyk vir die tafel te wees. Tog was sy verbysterd toe die eienaar van ’n tweedehandse winkel haar gekontak het om die familie se geliefde tafel aan haar terug te besorg. “Toe ek en my man by die winkel instap en die tafel herken, was ons onbeskryflik gelukkig. Die man kon net stilgebly het oor die feit dat die tafel in sy winkel staan, maar hy het nie. Hy was so vriendelik.” Georgia het intussen uitgevind wie die tafel gesteel het, maar aangesien sy in haar Facebook-plasing beloof het om nie ’n saak teen die persoon aanhangig te maak nie, gaan sy dit nie verder voer nie. Haar ouers, albei immigrante, het een van die eerste restaurante op dié kusdorpie besit. “My ma kom van Egipte af en my pa van Ciprus. Hulle was deur die jare by talle projekte en gemeenskapsgroepe betrokke,” het Georgia gesê. “Daar het van kunstenaars tot gemeenskapspolitici om daardie tafel gesit. Ons is baie bly dat dit uiteindelik sy pad na ons teruggevind het.”